VSRS Sklep I Ips 10359/2024
Sodna praksa Vrhovnega sodišča, 2024-09-12

Barbara Zobec (preds.), Maja Baškovič (poroč.), Mitja Kozamernik, mag. Aleksander Karakaš, mag. Andreja Sedej Grčar

dovoljenost zahteve za varstvo zakonitosti - zavrženje zahteve za varstvo zakonitosti - druga odločba - začasno zavarovanje odvzema premoženja nezakonitega izvora

Postopek finančne preiskave je sui generis postopek, urejen v ZOPNI, torej ne gre za kazenski postopek. Izpodbijanih sklepov o začasnem zavarovanju odvzema premoženja nezakonitega izvora ni mogoče šteti med odločbe izdane v kazenskem postopku v smislu določbe prvega odstavka 420. člena ZKP. Izrednih pravnih sredstev zoper sklepe o začasnem zavarovanju ne predvidevajo niti določbe ZOPNI.

Zahtevi za varstvo zakonitosti se zavržeta.

1. S sklepom XI Kpd 10359/2024-47 z dne 29. 5. 2024 je preiskovalna sodnica Okrožnega sodišča v Ljubljani zavrnila ugovora pooblaščencev povezanih oseb A. A. in B. B. zoper sklep z dne 16. 2. 2024, s katerim je bilo odrejeno začasno zavarovanje odvzema premoženja nezakonitega izvora po določbah Zakona o odvzemu premoženja nezakonitega izvora (ZOPNI). S sklepom XI Kpd 10359/2024-48 z dne 29. 5. 2024 je ista preiskovalna sodnica podaljšala začasno zavarovanje odvzema premoženja nezakonitega izvora zoper C. C., B. B. in A. A.. Zunajobravnavni senat Okrožnega sodišča v Ljubljani je s sklepom I Ks 10359/2024 z dne 1. 8. 2024 zavrnil pritožbe pooblaščencev povezanih oseb A. A. in B. B. zoper oba navedena sklepa preiskovalne sodnice.

2. Zoper pravnomočna sklepa vlagajo zahtevo za varstvo zakonitosti:

- pooblaščenci B. B. zaradi kršitev določb 20. in 21. člena ZOPNI. Vrhovnemu sodišču predlagajo, da zahtevi ugodi in izpodbijane sklepe razveljavi ter odpravi odrejeno začasno zavarovanje in

- pooblaščenec A. A. zaradi kršitev določb 20. in 21. člena ZOPNI. Vrhovnemu sodišču predlaga, da zahtevi ugodi in razveljavi izpodbijane sklepe ter odpravi odrejeno začasno zavarovanje.

3. Zahteva za varstvo zakonitosti je izredno pravno sredstvo, ki ga je mogoče vložiti le zoper pravnomočno sodno odločbo, s katero je bil končan kazenski postopek, zoper drugo pravnomočno odločbo pa le po pravnomočno končanem kazenskem postopku pod pogojem, da je od odločitve vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse (prvi odstavek 420. člena Zakona o kazenskem postopku - ZKP). Zahtevo za varstvo zakonitosti je torej mogoče vložiti zoper odločbe, izdane v kazenskem postopku.

4. Postopek finančne preiskave in v tem okviru zakonska možnost začasnega zavarovanja odvzema premoženja nezakonitega izvora je sui generis postopek, urejen v ZOPNI. Torej ne gre za kazenski postopek, četudi prvi odstavek 9. člena ZOPNI določa, da se v postopku finančne preiskave, začasnega zavarovanja in začasnega odvzema premoženja nezakonitega izvora smiselno uporabljajo določbe zakona, ki ureja kazenski postopek, če ni drugače določeno.

5. Posledično izpodbijanih sklepov o začasnem zavarovanju odvzema premoženja nezakonitega izvora ni mogoče šteti med odločbe izdane v kazenskem postopku v smislu določbe prvega odstavka 420. člena ZKP. Izrednih pravnih sredstev zoper sklepe o začasnem zavarovanju ne predvidevajo niti določbe ZOPNI niti določbe ZKP o začasnem zavarovanju odvzema premoženjske koristi, ki se uporabljajo smiselno za začasno zavarovanje odvzema premoženja nezakonitega izvora (25. člen ZOPNI).

6. Vrhovno sodišče je po pojasnjenem na podlagi določbe drugega odstavka 423. člena ZKP zahtevi pooblaščencev zavrglo kot nedovoljeni, ne da bi ju vročalo vrhovnemu državnemu tožilstvu v odgovor.

Zakon o odvzemu premoženja nezakonitega izvora (2011) - ZOPNI  - člen 9, 9/1, 25

Zakon o kazenskem postopku (1994) - ZKP  - člen 420, 420/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.